प्रधानमंत्री नरेंद्र मोदी को मिले उपहारों की नीलामी से मिले 15 करोड़ रुपये  
स्मृति चिन्हों, उपहारों आदि की नीलामी से 15.13 करोड़ रूपये प्राप्त हुए
राज्यसभा (Rajyasabha) को यह जानकारी दी गई
वर्ष 2014 से पहले आयोजित नीलामियों का कोई विवरण नहीं मिला है
प्रधानमंत्री नरेन्द्र मोदी (PM Narendra Modi) को मिले उपहारों, स्मृति चिन्हों एवं अन्य चीजों की 2015 से 24 अक्तूबर 2019 तक हुई नीलामी से कुल 15.13 करोड़ रुपये प्राप्त हुए हैं. संस्कृति एवं पर्यटन मंत्री प्रह्लाद सिंह पटेल (Prahlad Singh Patel) ने एक प्रश्न के लिखित उत्तर में राज्यसभा (Rajyasabha) को यह जानकारी दी. उन्होंने कहा, ‘‘प्रधानमंत्री को स्वदेश में भेंट किए गये स्मृति चिन्हों, उपहारों आदि की नीलामी से कुल 15.13 करोड़ रुपये प्राप्त हुए.''
उन्होंने कहा कि यह नीलामियां 18 फरवरी से 20 फरवरी 2015, 27 जनवरी से एक अप्रैल 2019 तथा 24 सितंबर से 24 अक्तूबर 2019 के बीच आयोजित की गयी.
मंत्री ने कहा कि प्रधानमंत्री कार्यालय (PMO) और विदेश मंत्रालय (Ministry Of External Affairs) के पास उपलब्ध अभिलेखों के अनुसार वर्ष 2014 से पहले आयोजित नीलामियों का कोई विवरण नहीं मिला है.